**Základná škola s materskou školou Borský Svätý Jur**

**V Y H L Á S E N I E**

**riaditeľky školy**

V úvode našej knižky, ktorá nedávno vyšla, sme napísali, že škola je miestom, kde sa stretávajú učiteľ, žiak, rodič, spoločnosť, a len ak tieto subjekty spolupracujú, je proces v nej zmysluplný. Úlohou školy je vzdelávať, ale i vychovávať. Predpokladom je, aby prostredie, v ktorom sa tento proces realizuje, bolo pokojné a bezpečné.

Denne sa snažíme vysporiadať s problémami, ktoré prináša doba: našou úlohou je vzdelávať, ale bojujeme s klesajúcim záujmom o vzdelanie a snažíme sa žiakom vysvetľovať jeho význam v živote, zvládame prácu s problémovými deťmi, ktorých pribúda a s ktorými treba pracovať osobitne, pracujeme s deťmi v mimo vyučovacom čase (ak majú záujem, lebo aj ten klesá), bojujeme s narastajúcou administratívou, ale i s nedobrým vplyvom digitálnych technológií a sociálnych sietí na správanie sa a myslenie detí. V poslednom období však prichádza k situáciám, ktoré nás znepokojujú – narúšajú našu prácu, demotivujú a znechucujú. Darí sa nám riešiť výchovné problémy medzi deťmi, snažíme sa odhaľovať problematické vzťahy medzi nimi a postihovať akékoľvek prejavy násilia a vzájomného ubližovania si. Je o nás známe, že sa zaoberáme každou sťažnosťou, nespokojnosťou rodičov a hľadáme optimálne riešenia. A napriek tomu, že učitelia často zastupujú – najmä v oblasti výchovy - úlohu rodičov, sme v poslednom čase konfrontovaní s nespokojnosťou niektorých z nich. Aj tieto situácie vnímame ako prirodzenú súčasť života školy. Problémom však je, akým spôsobom niektorí svoju nespokojnosť s našou prácou prejavujú.

Dnes každý všetko vie, všetko môže. Každý môže učiť, niektorí by najradšej určili, kto má učiť a kto nie, rozdelili by úväzky učiteľov či zostavili rozvrh. Pri snahe o vzájomné porozumenie a pochopenie sa aj tieto interné problémy školy dajú vysvetliť. Ťažko však chápeme, keď sa rodičia sťažujú na učiteľku, že jej žiaci robia zle. Nemá autoritu, nemala by učiť. Absurdné – učiteľka je na vine, že jej žiaci robia zle. Postupne však zisťujeme, že žiaci robia zle a znemožňujú tým učiť aj ďalším vyučujúcim. Čo má robiť vedenie školy? Vymeniť časť pedagogického zboru? Nie je náhodou problém v tom, že niektorým deťom chýbajú návyky v dodržiavaní základných pravidiel správania sa, ako sú slušnosť, úcta k dospelým a učiteľom osobitne? Povinnosťou učiteľa je vzdelávať, vychovávať a vykonávať ešte mnoho ďalších prác. Učiteľ má však aj práva a tým základným právom je (alebo by malo byť) úcta a slušnosť voči jeho osobe. Ak v tomto smere vo výchove nepomôžu rodičia, ak si budú deti vedomé, že môžu beztrestne porušovať pravidlá, lebo pri najmenšom výchovnom probléme rodič „vybaví“ a použije pri tom všetky prostriedky vrátane vyhrážok a násilia, doplatia na to nakoniec samotné deti a samotní rodičia. Mnohí z nich si už teraz so svojimi deťmi nevedia rady.

Útoky na učiteľov menia formu – nápisy na verejnom priestranstve, anonymné, výhražné, žiadajúce odchod učiteľky. A poslednou kvapkou v pohári je zavlečenie fyzického násilia voči učiteľke na pôdu školy. A opäť paradox – škola sa snaží o vytvorenie bezpečného prostredia, a sama je ohrozená. Rodičmi, ktorí si na jej pôde vybavujú možno osobné účty. A neublížili len učiteľke, ale i deťom, ktoré boli svedkami útoku a ktoré sa z neho dlho spamätávali.

Pedagogickí zamestnanci školy na čele s jej vedením sa ostro ohradzujú voči takýmto postojom rodičov, voči akýmkoľvek útokom a zdravie ohrozujúcim spôsobom komunikácie. Základným predpokladom pre bezpečnosť prostredia, o ktorej sme hovorili na začiatku, a zároveň jediným účinným opatrením je dôsledne dbať na dodržiavanie pravidiel nastavených v školskom poriadku a vyvodzovať dôsledky z ich porušovania. A toto je zároveň aj jediný a prvý, základný krok k výchove – dodržiavanie pravidiel, lebo som zodpovedný za seba, ale aj za iných. Nie som totiž sám a svojím konaním ovplyvňujem svoje okolie. Ak toto rodičia pochopia, ak pochopia, že nám aj v situáciách, keď udeľujeme výchovné opatrenia, ide o deti a záleží nám na nich, potom bude najmä výchovný proces úplný a zmysluplný.

Na záver chceme poďakovať tým rodičom, ktorí školu podporujú a spolupracujú s nami pri riešení výchovných problémov s nami spolupracujú. Dúfame, že spolu dokážeme presvedčiť všetkých, že škola a rodina majú spoločný cieľ. Na jeho konci sú deti – primerane vzdelané, vychované a po každej stránke pripravené pokračovať na vyššom stupni škôl.

Vyhlásenie prednesené na zasadnutí Obecného zastutpiteľstva dňa 4.2.2019.

Borský Sv. Jur 4.2.2019 Mgr. Alena Olšovská, riaditeľka ZŠ s MŠ Borský Sv. Jur